Szálinger Balázs

*Vegyesvárosiakkal verődtem társaságba*

**Vegyesvárosiakkal verődtem társaságba.**

Hatalmas volt a szívük

nyelvük alatt

Átfújt a szél

szájukban rossz bor száradt

Ültek a belső szilvafa tövében

A részvét jólnevelt kereszttüzében

Beszéltek

és beszéltek

domborműveket

Hasítottak az ég aljáról

és mesélték

Megint áttörni voltak kénytelen.

Némelyikről egész családot vágtak

Le

másról feleséget

vagy szülőket

Gazdaságot

karriert

végtagot

És volt aki csak a papot siratta.

Mintha felismertek volna egyvalakit

Két panasz közt

aki én voltam egykor

Ki tudja hogy kivel kevertek

aztán visszaültek

Kezükben szomorú lett a pohár

Emlékeikben rossz lett a gyerekkor

Egy csak egy maradt tiszta csalhatatlan

Örök álmuk

Vegyesváros

a hely.

\*

*Szívünkben fojtott trieszthegedű –*

Igyál barátom mi kimaradunk ebből –

*Szívünk letaposott Aranyosbánya –*

Nem baj barátom mi kimaradunk ebből –

*Szívünk vánkosán történelemhuzat –*

Jól van barátom mi kimaradunk ebből –

*Szívünk történelmi szurdokszerűség –*

Igyál barátom mi nem kockáztatunk –

*Szívünk a szívünk a szív körül a szívben –*

Mondom barátom mi kimaradunk ebből –

*Szűnni nem akaró gőgös prépostbeállás*

*Hullák fölött ünneplő ég alatt –*

Szerintem te feldúlt vagy

értelek

Igyál barátom

zavarsz

de fizetem.

\*